Document ID: 32006R0179

KOMISSION ASETUS (EY) N:o 179/2006,
annettu 1 päivänä helmikuuta 2006,
tuontitodistusmenettelyn perustamisesta kolmansista maista tuotavia omenoita varten
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 (1) ja erityisesti sen 31 artiklan 2 kohdan,
sekä katsoo seuraavaa:
(1)
Yhteisön omenantuottajat ovat viime aikoina joutuneet vaikeaan tilanteeseen, joka johtuu muun muassa tietyistä eteläisen pallonpuoliskon kolmansista maista peräisin olevien omenoiden tuonnin merkittävästä kasvusta.
(2)
Sen vuoksi olisi tehostettava omenoiden tuonnin seurantaa. Asianmukainen väline sen toteuttamiseksi on tuontitodistusmenettely, jossa todistuksen myöntämisen edellytyksenä on vakuuden asettaminen sen varmistamiseksi, että toimet, joita varten tuontitodistusta on haettu, toteutetaan tosiasiallisesti.
(3)
Olisi sovellettava maataloustuotteiden tuonti-, vienti- ja ennakkovahvistustodistusmenettelyn soveltamista koskevista yhteisistä yksityiskohtaisista säännöistä 9 päivänä kesäkuuta 2000 annettua komission asetusta (EY) N:o 1291/2000 (2) ja maataloustuotteiden vakuusjärjestelmän soveltamista koskevien yhteisten yksityiskohtaisten sääntöjen vahvistamisesta 22 päivänä heinäkuuta 1985 annettua komission asetusta (ETY) N:o 2220/85 (3).
(4)
Hedelmien ja vihannesten hallintokomitea ei ole antanut lausuntoaan puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1. CN-koodiin 0808 10 80 kuuluvien omenoiden vapaaseen liikkeeseen luovuttamisen edellytyksenä on tuontitodistuksen esittäminen.
2. Asetusta (EY) N:o 1291/2000 sovelletaan tämän asetuksen nojalla myönnettyihin tuontitodistuksiin.
2 artikla
1. Tuojat voivat jättää tuontitodistushakemuksia minkä tahansa jäsenvaltion toimivaltaisille viranomaisille.
Heidän on merkittävä alkuperämaa tuontitodistushakemusten kohtaan 8 ja rastittava kohta ”kyllä”.
2. Tuojien on asetettava hakemuksensa yhteydessä asetuksen (ETY) N:o 2220/85 III osaston mukainen vakuus, jolla taataan sitoutuminen tuontiin todistuksen voimassaoloaikana. Tämän vakuuden määrä on 15 euroa tonnilta.
Ylivoimaista estettä lukuun ottamatta vakuus on pidätettävä kokonaan tai osittain, jos tuontia ei toteuteta tuontitodistuksen voimassaoloajan kuluessa tai jos se toteutetaan vain osittain.
3 artikla
1. Tuontitodistukset on myönnettävä viipymättä kaikille hakijoille riippumatta heidän sijoittautumispaikastaan yhteisössä.
Alkuperämaa on ilmoitettava tuontitodistuksen kohdassa 8 ja kohta ”kyllä” on rastittava.
2. Tuontitodistukset ovat voimassa kolme kuukautta.
Tuontitodistukset ovat voimassa ainoastaan ilmoitetusta maasta peräisin olevan tuonnin osalta.
4 artikla
Jäsenvaltioiden on ilmoitettava komissiolle viimeistään kunkin viikon keskiviikkona kello 12.00 (Brysselin aikaa) omenamäärät, joille on myönnetty tuontitodistuksia edellisen viikon aikana, eriteltyinä alkuperämaina olevien kolmansien maiden mukaan.
Määrät on ilmoitettava komission esittämän elektronisen järjestelmän avulla.
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä helmikuuta 2006.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä helmikuuta 2006.

Labels: 3
17
5